CELEX: 32020D1479
Language: hr
Date: 2020-10-14 00:00:00
Title: Provedbena odluka Komisije (EU) 2020/1479 оd 14. listopada 2020. o utvrđivanju popisa prioriteta za razvoj mrežnih kodeksa i smjernica za električnu energiju za razdoblje od 2020. do 2023. i za plin za 2020. (Tekst značajan za EGP)

15.10.2020   
               
               
                  HR
               
               
                  Službeni list Europske unije
               
               
                  L 338/10
               
            
         PROVEDBENA ODLUKA KOMISIJE (EU) 2020/1479
         оd 14. listopada 2020.
         o utvrđivanju popisa prioriteta za razvoj mrežnih kodeksa i smjernica za električnu energiju za razdoblje od 2020. do 2023. i za plin za 2020.
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 715/2009 Europskog parlamenta i Vijeća od 13. srpnja 2009. o uvjetima za pristup mrežama za transport prirodnog plina i stavljanju izvan snage Uredbe (EZ) br. 1775/2005 (1), a posebno njezin članak 6. stavak 1.,
         uzimajući u obzir Uredbu (EU) 2019/943 Europskog parlamenta i Vijeća od 5. lipnja 2019. o unutarnjem tržištu električne energije (2), a posebno njezin članak 59. stavak 3.,
         budući da:
         
                     (1)
                  
                  
                     Razvoj i provedba mrežnih kodeksa i smjernica nužni su za potpunu integraciju unutarnjeg energetskog tržišta. Pravilima unutarnjeg tržišta električne energije i plina stvara se institucijski temelj za razvoj mrežnih kodeksa. Taj je institucijski temelj nedavno poboljšan novim modelom tržišta električne energije, posebice donošenjem Uredbe (EU) 2019/943 kao dijela paketa „Čista energija za sve Europljane” (3). U tu svrhu Agencija za suradnju energetskih regulatora (ACER), Europska mreža operatora prijenosnih sustava (ENTSO), Europsko tijelo za operatore distribucijskih sustava i Komisija blisko surađuju sa svim relevantnim dionicima.
                  
               
                     (2)
                  
                  
                     Područja za koja se mogu izraditi mrežni kodeksi utvrđena su u članku 59. stavcima 1. i 2. Uredbe (EU) 2019/943 i u članku 8. stavku 6. Uredbe (EZ) br. 715/2009. Osim mogućnosti izrade mrežnih kodeksa, Komisija može na vlastitu inicijativu izraditi i smjernice. Područja za koja se mogu izraditi smjernice utvrđena su u članku 61. stavku 2. Uredbe (EU) 2019/943 i u članku 23. stavku 1. Uredbe (EZ) br. 715/2009. U skladu s člankom 59. stavkom 3. Uredbe (EU) 2019/943 i člankom 6. stavkom 1. Uredbe (EZ) br. 715/2009 Komisija prvo treba izraditi popis prioriteta s područjima koja treba uključiti u izradu mrežnih kodeksa. Popisi prioriteta sastavljaju se svake tri godine za sektor električne energije i svake godine za sektor plina.
                  
               
                     (3)
                  
                  
                     Komisija je već donijela usklađena pravila za električnu energiju u pogledu dodjele kapaciteta i upravljanja zagušenjem, priključivanja proizvođača električne energije, zahtjeva za priključak kupca, visokonaponske istosmjerne struje, dugoročne dodjele kapaciteta, pogona sustava, zahtjeva i postupaka za izvanredno stanje i ponovnu uspostavu sustava te uravnoteženja.
                  
               
                     (4)
                  
                  
                     Osim toga, donesena su i usklađena pravila za plin u pogledu postupaka za upravljanje zagušenjem, dodjele kapaciteta, uravnoteženja, interoperabilnosti i razmjene podataka te usklađenih tarifnih struktura za transport.
                  
               
                     (5)
                  
                  
                     U ciljanom savjetovanju s dionicima (4) većina dionika podržala je izradu usklađenih pravila za električnu energiju u pogledu kibersigurnosti i fleksibilnosti potražnje. Kad je riječ o plinu, dionici su podržali davanje prioriteta već započetom radu i naglasili važnost pravilne i dobro koordinirane provedbe mrežnih kodeksa i smjernica.
                  
               
                     (6)
                  
                  
                     Uzimajući u obzir odgovore dionika i nove izazove u pogledu kibersigurnosti, kao i potrebu za transparentnim i nediskriminirajućim fleksibilnim tržištem, popis prioriteta za električnu energiju za razdoblje 2020.–2023. uključuje usklađena pravila za električnu energiju u pogledu kibersigurnosti i fleksibilnosti potražnje.
                  
               
                     (7)
                  
                  
                     Nadalje, uzimajući u obzir odgovore dionika i aktualnu provedbu postojećih pravila o plinu, nisu utvrđena nova područja za izradu mrežnih kodeksa i smjernica za plin za 2020.,
                  
               DONIJELA JE OVU ODLUKU:
         
            Članak 1.
            Popis prioriteta za razvoj usklađenih pravila za električnu energiju za razdoblje od 2020. do 2023.:
            
                        (a)
                     
                     
                        sektorska pravila za aspekte kibersigurnosti u vezi s prekograničnim tokovima električne energije, uključujući pravila o zajedničkim minimalnim zahtjevima, planiranju, praćenju, izvješćivanju i upravljanju krizama;
                     
                  
                        (b)
                     
                     
                        pravila o fleksibilnosti potražnje, uključujući pravila o agregaciji potrošnje, skladištenju energije i ograničavanju potražnje.
                     
                  
         
            Članak 2.
            Nisu utvrđena nova područja za izradu mrežnih kodeksa i smjernica za plin za 2020.
         
         
            Članak 3.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 14. listopada 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 211, 14.8.2009., str. 36.
         
         
            (2)  SL L 158, 14.6.2019., str. 54.
         
         
            (3)  Komunikacija Komisije Europskom parlamentu, Vijeću, Europskom gospodarskom i socijalnom odboru, Odboru regija te Europskoj investicijskoj banci „Čista energija za sve Europljane” (COM(2016) 0860 final).
         
            (4)  Odgovori su objavljeni na: https://ec.europa.eu/energy/consultations/consultation-establish-priority-list-network-codes_en